«Sibirs Mowgli» hevder å ha levd 16 år i ødemarken
Bare dager etter at 20-åringen tok kontakt med innbyggere i byen Belokurikha sørvest i Sibir, har russiske medier gitt ham kallenavn som «Sibirs Mowgli» og «Gutten fra skogen». - Jeg er ikke sikker på om han har godt av alt dette oppstyret. Han så normal og frisk ut da han dukket opp her - han snakket bare litt langsomt, fordi han ikke fører samtaler så ofte som folk flest, sier statsadvokat Roman Fomin til nyhetsbyrået AFP. Til de lokale myndighetene, skal 20-åringen ha forklart at han foredrene av uvisste årsaker flyttet ut i villmarken i 1993. Siden skal de ha bodd i en liten tømmerhytte, isolert fra omverdenen. I mai skal foreldrene imidlertid ha forlatt både 20-åringen og hytta, uten å komme tilbake. Da sommeren var på hell, bestemte han seg for å ta kontakt med beboerne i landsbyen. - Han er redd for at han ikke vil overleve vinteren uten foreldrene, sier Fomin. 20-åringen er langt fra den første som har blitt koblet til Rudyad Kiplings romanfigur Mowgli fra «Jungelboken». Han er heller ikke den første som har fått tilnavnet «Sibirs Mowgli». I 2004 skrev medier verden rundt - inkludert VG - om Andrej Tolstyk (7) som skulle ha blitt oppfostret av hunder. Men da VG sendte en fotograf til barnehjemmet der gutten bodde, ble historien avslørt som oppspinn. Ifølge russiske medier har 20-åringen nå flyttet tilbake til hytta i skogen, mens de lokale myndighetene vurderer om - og eventuelt hvordan - de skal hjelpe ham. Dermed følger han i fotsporene til andre unge som har fått Mowgli-stempelet på seg. Rochom Phoeung «Mowglina» (29) ble funnet i januar 2007 mens hun stjal mat naken og gikk som en ape. Da skal hun ha bodd 19 år i jungelen. Etter tre år i sivilisasjonen, rømte hun til slutt tilbake til jungelen.
I 16 år skal gutten ha bodd alene med foreldrene i ødemarken. Så forlot de ham.